Legendariese Rossi prys SA se Binder en KTM | Netwerk24
SAUK-direksielid se bedanking bevestig
Ná maande se bespiegeling het Stella Ndabeni-Abrahams, minister van kommunikasie en digitale tegnologieë, bevestig dat Bernedette Muthien as direksielid van die SAUK bedank het.
14 Augustus 2020 12:01
Die voormalige MotoGP-wêreldkampioen Valentino Rossi glo KTM kan vanjaar 'n aanspraakmaker op die wêreldtitel wees en sê Brad Binder se oorwinning in die Tsjeggiese Republiek Grand Prix verlede naweek wys net hoe ver dié span gevorder het.
Brad Binder het heelwat rede tot vreugde nadat hy verlede week, in sy groentjiejaar op MotoGP-vlak, reeds sy eerste oorwinning behaal het. Foto: Getty Images
Die 25-jarige Binder het Sondag sy eerste MotoGP oorwinning in Brno behaal. Dit was slegs sy derde wedren op dié vlak.
Die KTM-span kon twee jaers op die podium gehad het as die Suid-Afrikaner se spanmaat Pol Espargaró nie in 'n ongeluk betrokke was nie.
Rossi, 'n legende van die sport wat tans vir Yamaha ry, is Donderdag in 'n virtuele onderhoud voor Sondag se Oostenrykse Grand Prix gevra of KTM die kampioenskap kan wen.
"Ja, waarom nie? Die wyse waarop hulle sedert verlede jaar verbeter het, is indrukwekkend," sê die sewemalige MotoGP-wêreldkampioen.
Die oorwinning in Brno was KTM se eerste een sedert dié span sy voltydse debuut in 2017 gemaak het.
"KTM het baie moeite in sy MotoGP-program ingesit. Hy was reeds by Jerez (in Spanje) mededingend en as Pol nie in 'n ongeluk betrokke was nie, dink ek hulle kon eerste en tweede in Brno geëindig het," sê Rossi.
"Hulle is baie sterk en kan dalk as die gunstelinge hier (in Oostenryk) beskou word. Hulle het minstens drie jaers wat goed op dreef is, so hulle kan beslis om die kampioenskap baklei."
Binder het intussen gesê hy is gretig om hierdie naweek op die baan te kom. Daar word reën voorspel, maar dit pla hom nie.
"Vreemd genoeg sien ek daarna uit. Dit sal lekker wees om weer in reënerige toestande te jaag," sê die opkomende Suid-Afrikaanse ster.